Source: https://e-justice.europa.eu/content_procedures_for_enforcing_a_judgment-52-CY-mt.do?init=true
Timestamp: 2019-07-19 13:23:51+00:00
Document Index: 962905

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Proċeduri għall-infurzar ta' sentenza - Ċipru
Eżekuzzjoni tfisser l-implimentazzjoni furzata tal-kontenut ta’ sentenza jew ordni bl-assistenza tal-qorti u, f’xi każijiet, bl-assistenza addizzjonali ta’ uffiċjali/servizzi oħra kompetenti (pereżempju r-Reġistru tal-Artijiet (Ktimatológio). Parti li tkun kisbet sentenza jew ordni mill-qorti tista’ titlob li l-qorti tieħu miżuri ta’ eżekuzzjoni.
Is-Servizz tal-Qrati (uffiċjali ġudizzjarji) u r-Reġistru tal-Artijiet. L-awtorità kompetenti għall-eżekuzzjoni ta’ ordni biex tiġbor pagamenti ta’ manteniment pendenti hija l-pulizija.
Sentenza jew ordni hija eżegwibbli malli tingħata. L-iskadenza għall-preżentazzjoni ta’ appell ma tissospendix l-eżekuzzjoni waħidha; jeħtieġ li l-appellant jippreżenta talba motivata għal din ir-raġuni.
Atti mhux maħruġin minn qorti (pereżempju deċiżjoni ta’ arbitraġġ) mhumiex eżegwibbli waħidhom, iżda jistgħu jsiru eżegwibbli wara li jiġu ddikjarati bħala tali minn qorti. Il-qorti b’ġuriżdizzjoni biex tinħareġ ordni għall-eżekuzzjoni ta’ att mhux maħruġ minn qorti jew maħruġ minn qorti barranija hija l-qorti distrettwali taż-żona fejn tkun tgħix il-persuna li tkun saret l-eżekuzzjoni kontriha, jew il-qorti tal-familja f’każijiet ta’ ordnijiet ta’ manteniment. Is-sentenzi tal-qorti huma normalment eżegwiti mill-avukat li jkun tratta l-kawża quddiem il-qorti, permezz ta’ wieħed mill-metodi ta’ eżekuzzjoni elenkati fit-Taqsima 3.1 hawn taħt.
Għar-reġistrazzjoni u l-eżekuzzjoni ta’ sentenza barranija skont ftehim multilaterali jew bilaterali, il-proċedura titwettaq mill-Ministeru tal-Ġustizzja u l-Ordni Pubbliku, bħala l-awtorità ċentrali, permezz tas-Servizz Legali (Nomikí Ypiresía). F’każijiet oħra l-proċedura tista’ titwettaq permezz ta’ avukati privati.
L-ispejjeż tal-proċedura ma jistgħux jiġu determinati bil-quddiem, iżda huma kkalkulati mir-reġistratur tal-qorti abbażi tar-regolamenti dwar il-miżati u jiġu imposti fuq il-persuna li tkun inqatgħet is-sentenza kontriha.
L-eżekuzzjoni titwettaq prinċipalment permezz ta’ uffiċjali ġudizzjarji (dikastikoí epidótes), li huma impjegati taċ-ċivil impjegati mill-qrati fuq bażi permanenti. Sabiex titħaffef il-proċedura ta’ eżekuzzjoni, in-notifika tad-dokumenti fil-kawżi kollha tal-qorti ċivili ġiet fdata lil kumpaniji privati sa mill-1996, biex b’hekk l-uffiċjali ġudizzjarji jistgħu jiffukaw fuq l-eżekuzzjoni tas-sentenzi.
F’kawżi ta’ eżekuzzjoni ta’ sentenza bejn il-partijiet f’Ċipru, il-kriterji jvarjaw skont il-kawża. Irid ikun hemm sentenza tal-qorti, għoti tas-sentenza li toħloq obbligu, u rifjut/nuqqas min-naħa ta-konvenut li jħallas is-somma allokata.
Il-kriterji għal ordni ta’ eżekuzzjoni għal sentenza minn pajjiż barrani normalment ikunu speċifikati fil-ftehim korrispondenti. F’dan il-każ hija kundizzjoni normali li l-konvenut irid ikun ġie debitament notifikat bil-proċeduri kontrih fil-pajjiż barrani.
L-oġġetti soġġetti għal eżekuzzjoni jistgħu jinkludu kontijiet tal-bank, ishma, vetturi reġistrati, beni immobbli u oġġetti oħrajn. Oġġetti personali ħafna li huma essenzjali għas-sopravvivenza jew biex il-konvenut ikompli bil-professjoni tiegħu huma esklużi.
mandat ta’ qbid u bejgħ (éntalma katáschesis kai pólisis) ta’ beni mobbli
mandat ta’ ċediment (éntalma parádosis) ta’ beni mobbli (jekk il-beni mobbli jkunu s-suġġett tal-azzjoni, pereżempju f’azzjoni għal ksur ta’ kuntratt ta’ lokazzjoni b’opzjoni ta’ xiri, l-oġġett mikri b’opzjoni ta’ xiri)
mandat ta' qbid ta’ assi f’idejn parti terza (éntalma katáschesis eis cheíras trítou)
ordni biex jitħallas dejn bi ħlasijiet ta’ kull xahar
ordni biex isir tnaqqis (diátagma apokopís) mid-dħul mensili tad-debitur tas-sentenza (li tingħata lill-impjegatur għall-eżekuzzjoni)
ordni biex jiġi ċedut il-pussess (éntalma parádosis katochís) ta’ beni immobbli
ordni biex jinbiegħu (éntalma pólisis) il-beni immobbli
ordni biex il-beni immobbli jinżammu f’kustodja (mesengýisi) (maħruġa fuq talba tad-debitur tas-sentenza, sakemm il-qorti tkun issodisfata li, sa massimu ta’ tliet snin, id-dħul mill-beni immobbli ikopri d-dejn, l-imgħax u l-ispejjeż kollha tas-sentenza)
garanzija fuq il-beni immobbli (epivárynsi), bir-reġistrazzjoni tas-sentenza kontra l-beni
xoljiment tal-kumpanija
Fil-każ ta’ ordni ta’ manteniment, l-eżekuzzjoni tinkludi l-possibbiltà ta’ ħruġ ta’ mandat ta’ arrest (fylakistiríou éntalma) kontra d-debitur.
Id-debitur u kull parti terza huma obbligati li jikkonformaw mas-sentenza li tordna l-miżura ta’ eżekuzzjoni. Jekk id-debitur jirrifjuta jew jonqos milli jwettaq l-atti/azzjonijiet speċifikati fl-ordni li timponi l-miżuri ta’ eżekuzzjoni, tista’ tinbeda proċedura ta’ priġunerija kontrih talli ma rrispettax ordni tal-qorti.
Bank li jkun ingħata ordni ta’ sekwestru huwa meħtieġ li jiffriża l-kont rilevanti, sakemm ma jkollux raġuni biex jikkontesta dan. F’dan il-każ, ikollu jidher quddiem il-qorti li tkun tat l-ordni u jagħti raġunijiet għaliex ma għandhiex tapplika.
L-ordnijiet kollha mhux ikkontestati isiru finali u għandhom is-saħħa ta’ sentenza tal-qorti.
Il-miżuri ta’ eżekuzzjoni huma validi għal sitt xhur minn meta jingħataw. Sentenza li timponi miżuri ta’ eżekuzzjoni tkun valida għal sitt snin mid-data meta jingħataw. F’każ ta’ nuqqas ta’ eżekuzzjoni f’dak il-perjodu, is-sentenza tista’ tiġġedded mill-qorti skont ir-Regola 40D.8 tar-Regoli tal-Proċedura Ċivili.
Skont il-każ, huwa possibbli li jitressqu sfidi legali, pereżempju sabiex tiġi sospiża l-eżekuzzjoni jew biex titħassar entrata fir-reġistru.
Għal raġunijiet ta’ protezzjoni tad-debitur, kull oġġett personali li huwa essenzjali għas-sopravvivenza jew biex persuna tkompli bil-professjoni tagħha ma jistax jiġi soġġett għal eżekuzzjoni.
Barra minn hekk, meta d-debitur ikun Stat jew servizz pubbliku, oġġetti u tagħmir intiżi għal skop li huwa essenzjali għall-pubbliku inġenerali, inkluż tagħmir li jappartjeni għall-forzi armati u għall-forzi tas-sigurtà, oġġetti ta’ importanza artistika, arkeoloġika, kulturali, reliġjuża u storika u riżervi ta’ muniti barranin, huma eżenti minn eżekuzzjoni.
Barra minn hekk, eżekuzzjoni ta’ mandat ta' qbid u l-bejgħ ta’ beni mobbli titwettaq minn tlugħ ix-xemx sa nżulha.
Il-beni maqbuda(għajr flus jew titoli) iridu jinbiegħu biss wara li jkunu għaddew mill-inqas tlett ijiem mill-jum wara l-qbid, sakemm ma jkunux soġġetti għal tkagħbir bl-użu jew jekk is-sid ma jitlobx dan bil-miktub; sakemm il-bejgħ jintemm il-beni iridu jitqiegħdu f’post xieraq jew jistgħu jibqgħu fil-kustodja ta’ persuna xierqa.